google/wiki40b huggingface dataset:
Theofylaktos av Konstantinopel

Theofylaktos Lekapenos, eller Lecapenus (gresk: Θεοφύλακτος Λακαπηνός, Theophylaktos Lakapenos, født 917, død 27. februar 956) var økumenisk patriark av Konstantinopel fra 2. februar 933 til sin død i 956.

Bakgrunn

Theofylaktos var yngste sønn av keiser Romanos I Lekapenos med Theodora. Romanos I ønsket å innsette stin sønn til patriark så snart Nikolaus Mystikos døde, men det skjedde allerede i 925, og det skulle komme to kortvarigere patriarkateer og en toårs vakans før Theofylaktos ble ansett gammel nok til å kunne utføre et patriarks oppgaver.

Patriark

Han var blitt 16 år da han ble patriark; da - eller tidligere - hadde han latt seg kastrere, for dette mente man ville fremme hans karriere i kirken. Theofylaktos var den tredje patriark av Konstantinopel som var sønn av en keiser, og han var den eneste som var det mens faren fremdeles regjerte. Hanss patriarkat på drøye 23 år var usedvanlig langvarig, og faren hadde sikret seg støtte fra pave Johannes XI for hans elevasjon til patriarkatet.
Theofylaktos støttet farens politikk og virket for en kirkelige økumene, ved å pleie kontakten med de greske patriarkater i Alexandria og Antiokia. Hand utsendte misjonærer til magyarene, og gjorde sitt for å støtte opp om det keiserlige diplomati mot slutten av 940-årene. Omtrent på denne tid gav patriark Theofylaktos sin svigernevø keiser Peter I av Bulgaria råd om den nye bogomilske heresi.
Med unntak av den uektefødte evnukken Basilios Lekapenos, som ble utnevnt til parakoimomenos, var Theofylaktus den eneste av Romanos Is sønner som forble i sine embeder etter at familien mistet makten ved årsskiftet desember 944/ jan uar945. Han kronet også farens etterføger, Romanos II Porfyrogennetos, til keiser.
Theofylaktos introduserte teatralske elementer i den bysantinske liturgi, noe som ikke møtte allmenn oppslutning blant det konservative kleresi som omgav ham.
Theofylaktos' motstandere beskrev ham som en uerbødig mann som først og fremst var interessert i sin enorme hestestall, og som var beredt til å forlate feiringen av den hellige liturgi i Hagia Sophia-kirken for å kunne være til stede da hans favorittmerr skulle følle.
Theofylaktos døde etter et fall fra hesterygg i 956.
Ålem

Ålem er et tettsted i Mönsterås kommune i Kalmar län i Sverige. I 2010 hadde tettstedet 803 innbyggere.
I Ålem ligger Sveriges eldste grunnskole i drift, grunnlagt av Johan Skytte (Skytteanska skolan).
Hvem var Jason Bourne (film)

Handling

I tillegg til å oppdatere politikken og teknologien, gjør filmen handlingen mer strømlinjeformet enn den i romanen, spesielt ved å fjerne all handling rundt personen Carlos.
Filmen begynner med at kroppen til Jason Bourne, som har to kulehull i ryggen, flyter i Middelhavet. Han blir plukket opp av en fransk fiskebåt og hjulpet med å få igjen styrken. Bourne husker imidlertid ikke hvem han er, og han vet ingenting om fortiden sin. Et av mannskapet på fiskebåten finner en beskjed som er kirurgisk implementert i kroppen til Bourne mens han gir ham førstehjelp. Beskjeden inneholder detaljer om en sveitsisk bankkonto. Da båten kommer til havn reiser Bourne til Zürich for å finne ut om sin fortid, forhåpentlig fra det som skjuler seg i den mystiske bankkontoen. 
I banken oppdager Bourne at han blir forfulgt av politiet, og han greier å riste dem av seg ved å gå inn i den amerikanske ambassaden. Ute av ambassaden møter han Marie Helena Kreytz, en sveitsisk-tysk jente med bohemaktig livsstil og pengeproblemer. Han betaler henne 20 000 dollar for å kjøre ham til Paris. I Paris fortsetter han jakten på sin identitet.
Fakkelstafetten til Vinter-OL 2010

Fakkelstafetten for Vinter-OL 2010 gikk 106 dager fra 30. oktober 2009 til 12. februar 2010 fra Olympia i Hellas til Vancouver i Canada for åpningen av Vinter-OL 2010.
Gjennom ruten har det vært opptil 12,000 fakkelbærere, inkludert flere canadiske kjendiser som Shania Twain, Simon Whitfield, Silken Lauman, Alexandre Despatie og Catriona Le May Doan. Flere NHL-stjerner bar også fakkelen, som: Sidney Crosby, Wayne Gretzky, og Trevor Linden.
Fakkelen kom frem til åpningen av lekene den 12. februar 2010, og ble til slutt tent av Catriona Le May Doan, Steve Nash, Nancy Greene og Wayne Gretzky. Det er første gang fire stykker tenner ilden samtidig, og første gang den olympiske ild blir tent innendørs.
Se også: Liste over personer som har tent den olympiske ild
Ragdoll

Opprinnelse

Katterasen stammer fra California i USA, der den ble utviklet av Ann Baker. Hun var oppdretter av perser da hun startet avlsarbeidet med ragdoll i 1963. Stammoren var en hvit huskatt med navnet Josephine. Den ble beskrevet som en katt av angoratypen, fordi den lignet. Josephine var eid av Ann Bakers nabo, fru Pennels. Hun var en frittgående katt og hadde mange kull. Ann ønsket ett kull påsom hun kunne bruke i sitt avlsarbeid, og parret katten med en svart perserhanne hun hadde. Resultatet ble en katt hun kalte Blackie. Josephine fikk flere kull. I et av dem blant annet en hann som fikk navnet Daddy Warbucks. Den minnet litt om om en hellig birma, med hvit bliss. Faren til Daddy Warbucks er ukjent. Ann ønsket å benytte begge guttene i sin videre avl, og både Blackie og Daddy Warbucks ble parret tilbake med moren. 
Etter Blackies kull beholdt Ann en mørk «burmesertype» hunnkatt, som hun kalte Buckwheat.
Daddy Warbucks ble så parret på mora Josephine og på søstra Buckwheat. Resultatet var de første kattene registrert som ragdoll. I kullet med mora kom Fugianna, en brun bicolor hunnkatt, og med søstra Buckwheat kom en hunnkatt og en hannkatt, Tiki og Kyoto (colorpoint og mitted). Disse tre kattene dannet grunnlaget for det Ann Baker kalte light side og dark side av rasen. Så de tre første ragdoll var en av hver av dagens varianter.
Ragdoll ble først anerkjent av forbundet NCFA (eksisterer ikke lenger) som selvstendig rase i 1965.
Ann Baker parret balineserhanner med flere av hunnkattene sine for å få frem lilla katter. Mange av disse krysningene er ikke stambokført korrekt, og man kan finne parringer med umulige fargeresultater fra tidlige generasjoner. Genetikk var ikke Ann Bakers sterke side. Hun beholdt hunnkatter etter disse parringene med balinesere, og brukte så ragdollhanner på disse igjen. Så man kan si at lilla kom inn i rasen den veien etter at hun skapte bærere.

Utseende

Rasen har kort pels i ansiktet som blir lengre på ryggen og nedover, og avsluttes med en stor buskete hale. Hodet er bredt og snutepartiet relativt kort. Brystet og framhalsen hos voksne katter har tydelig «løvemanke». Øynene er blå. Lemmene lange og muskuløse, bredbrusket og sterke. De kalles «pointed», fordi ørene, ansiktet, ekstremitetene og halen har mørkere utfarging enn resten av kroppen.

Atferd

Rasen har normalt et rolig lynne og regnes som menneskekjær og sjelden aggressiv. Den er ofte selskapssyk og ligger ofte ved eieren og slapper av.
Holger Højriis

Bakgrunn

Han var født i Brabrandområdet i nærheten av Århus, men utvandret til USA 23 år gammel hvor han ble en anerkjent flyver på 1930-tallet.

Flyver

Han arbeidet først i landbruket, og tok deretter flytimer på Long Island før han deretter kjøpte et fly, tilbød rundflyvninger og drev med luftakrobatikk og barnstorming.
Rundflyningen ga ham en økonomi til å ekspandere. Under sine mange flyoppvisninger møtte han den kjente fotograf og science-fiction forfatter Otto Hillig og de ble enige om å gjennomføre en flyvning over Atlanterhavet. De tok av fra New Foundland den 24. juni 1931 i en Bellanca. Dette var tolv år etter den første atlanteravsflyvningen til Alcock og Brown, og fire år etter Charles Lindberghs flyvning New York–Paris. Feilnavigering førte til at de kom ut av kurs og da de oppdaget at de var over Spania satte de kursen nordover til de fant en flyplass i Tyskland, ved Krefeld, nær den nederlandske grensen hvor de måtte lande etter 31 timer i luften. Han tumlet ut av flyet og sov under flyets vinge. Hillig fant en telefon og ringte til København. Han ble fortalt at det var mange tusen mennesker som ventet på å hylle dem. Højriis tok seg sammen og forsøkte å fly resten av veien, men nådde kun fram til Bremen før han var så trøtt at det var umulig å fortsette. Rett etter landingen falt han i søvn og måtte bæres til hangaren.
Neste dag ankom de i triumf. Anslagsvis 50 000 personer var kommet til Kastrup lufthavn, deriblant Højriis' mor, og to av Hilligs venner fra byen Liberty i New York. Det ble parader, utdeling av medaljer, samt en stor bankett på rådhuset. Kong Christian X overrakte Højriis en utmerkelse. De reiste senere tilbake til USA, ble de også hyllet der.
Højriis døde i august 1942, 41 år gammel av tyfus mens han bodde i Minneapolis.
Magyar Sziget

Magyar Sziget (ungarsk: Ungarsk øy) er en musikkfestival som holdes årlig i Ungarn. Festivalen er kjent for sine nazi-sympatier og politikere fra flere europeiske land deltar på festivalen. I Anders Behring Breiviks tekst, den siktede for terrorangrepene i Norge i 2011, hyller han den svenske artisten Saga for sine patriotiske tekster.
Holmeegenes

Holmeegenes er et lyststed, senere gartneranlegg i Stavanger, og ble fredet i 2005. Stedet er under restaurering (i 2012).
Området ble i 1771 festet Gabriel Kirsebom Kielland. Bygningen ble overtatt i 1863 av Axel Christian Kielland. Han startet en omfattende oppgradering av eiendommen til et moderne gårdsbruk. I årene 1865-68 bygde han ny driftsbygning sammenbygd med forpakterbolig. 1894 ble Holmeegenes solgt til Peder Severin Sandved som anla gartneri på eiendommen. Gartneridriften opphørte i 1981. Eidendommen med inbo ble i 2006 kjøpt av Stavanger kommune.
Anodisering

Anodisering er en overflatebehandling som forbedrer et metalls beskyttelse mot korrosjon, og er hovedsakelig brukt på aluminium og magnesium. Prosessen foregår ved at metallet oksideres i en syreelektrolytt slik at man oppnår en hard og tykkere oksid som tåler slitasje bedre og gir beskyttelse mot korrosjon. Anodisering av aluminium kalles også eloksering (eloksal, elektrisk oksidert aluminium).

Aluminium

Aluminium anodiseres i en syre (vanligvis svovelsyre eller kromsyre). Delen blir deretter skylt i vann. Overflaten er nå svært humpete (nesten porøs), og hvis man ønsker kan delen farges ved å dyppe den i en pigmentløsning. Overflaten forsegles så ved å dyppe delen i avionisert vann. Til slutt tørkes delen under varme, for eksempel i en ovn.
Rent aluminium har et oksidlag på omtrent 10 nm (0,01 mikroner) som øker til mellom 5 og 25 mikroner etter anodisering. Ved anodisering av aluminium skjer følgende reaksjon:
2 Al + 3 H₂O → Al₂O₃ + 3 H₂
Anodisert aluminium brukes blant annet som materiale for bygningsfasader, vindusrammer, butikkinnredning, seilbåtmaster og foringsrør.
Max Tau

Bakgrunn

Tau ble født i Beuthen i Schlesien i Tyskland, der faren Nathan Tau var forretningsmann. Han var av jødisk herkomst og vokste opp i et miljø sterkt preget av det han kalte den tysk-jødiske symbiose, som var påvirket av den jødiske opplysningsbevegelsen Haskalá. 
Han tok doktorgraden i filosofi i 1927, og flyttet deretter til Berlin, der han var virksom som forlagsredaktør i Bruno Cassirer-forlaget. Han oppdaget og fremmet forfattere som Walter Bauer, Marie-Luise Kaschnitz, Wolfgang Koeppen, Horst Lange og August Scholtis. Han introduserte også Karel Čapek til et tysk publikum. Han hadde også en viktig rolle i utgivelsen av norsk litteratur på tysk, herunder verk av Olav Duun, Johan Falkberget, Sigrid Undset, Tarjei Vesaas og Herman Wildenvey.

Til Norge

Max Tau emigrerte med hjelp fra Tore Hamsun til Norge i 1938, og var her virksom som litteraturkritiker og forfatter. I 1942 flyktet han videre til Sverige. Tau lå først i dekning hos advokat Gjerdrum før han med Johan Grundt Tanums hjelp kom seg over grensen. Tanum eide et hus i Rømskog nær grensen og der hadde allerede mange flyktninger overnattet på veien over. På veien fra Oslo måtte de krysse Glomma ved Fetsund noe som var risikabelt fordi broen som regel var bevoktet av tyske styrker. Akkurat den dagen var broen ikke bevoktet.  I Sverige ble han i 1944 innvilget norsk statsborgerskap av den norske eksilregjeringen. 
I 1945 flyttet han tilbake til Norge.
Mange av bøkene har et sterkt selvbiografisk tilsnitt, og gir levende bilder fra en bevegende livshistorie og talende uttrykk for Taus humanistiske livssyn. 
I 1960 grunnla han Norsk-Tysk selskap (Deutsch-Norwegische Gesellschaft).
Tau gjorde en stor innsats for å gjøre nyere norsk litteratur kjent i Tyskland. Han var den første mottageren av de tyske bokhandleres fredspris i 1950.
To skoler ble oppkalt etter ham: Max-Tau-Schule Kiel (1967) og den Tyske Skole i Oslo, på tysk Deutsche Schule Oslo – Max Tau (1998). 
Max Tau ble tildelt en rekke utmerkelser for sitt arbeide, deriblant Friedenspreis des Deutschen Buchhandels (1950), Nelly Sachs-prisen (1965), Forbundsrepublikken Tysklands fortjenstorden med stjerne (1967), Sonningprisen (1970) og St. Olavs Orden (1972).
Han var medlem av Deutsche Akademie für Sprache und Dichtung.
Tema (musikk)

Et tema er materialet, vanligvis en gjenkjennelig melodi, som hele eller deler av en komposisjon er basert på. I motsetning til et motiv er et tema vanligvis en fullstendig frase eller en periode. Temaer vokser fram gjennom bruken av motiver og blir bearbeidet og omvandlet i et musikkstykke, sats eller satsdel.
Temaet har som musikalsk enhet spilt en viktig rolle i komposisjonen av europeisk musikk siden renessansen, og særlig siden barokken og wienerklassisismen. Ikke all musikk har temaer som grunnleggende element, i muntlig overlevert folkemusikk snakker man ikke om temaer, men heller om karakteristiske sang- dans- og melodiformer.
Begrepet tema er særlig fremtredende i den strenge fugeformen som er typisk for barokkmusikken: Fugen begynner alltid med en enkeltstemme som introduserer temaet. Ytterligere stemmer kommer til og tar opp temaet, gjentar det på andre tonetrinn og det veves sammen med de øvrige stemmene. Temaet er det vesentligste, men ikke eneste, materialet som blir bearbeidet videre kompositorisk og som bestemmer verkets forløp. Gjennom dette kan det i henhold til de kontrapunktiske reglene forvandles på en mengde forskjellige måter.
I klassisismen har temaet den sentrale plassen i sonatesatsformens eksposisjon. Der opptrer den som en akkompagnert, stort sett strengt symmetrisk oppdelt melodi. Et nytt kontrasterende tema blir gjerne introdusert etter det første, og med utgangspunkt i motiver og figurer fra begge temaene utvikler komponisten den midtre delen av en sonatehovedsats, den såkalte gjennomføringen, før det første temaet gjentas i reprisen, og stykket avsluttes.
I romantikken ble temaet som en selvstendig melodisk-harmonisk ide håndhevet mindre strengt, slik at det mistet sin klart avgrensede kontur. Hos Schumann spilte for eksempel idealet om en «uendelig», evigvarende melodi en viktig rolle.
Numappara vannkraftverk

Numappara vannkraftverk er et vannkraftverk ved elva Naka i Nasushiobara helt sørvest i prefekturet Tochigi i Kantoprovinsen på Honshu, Japan, nordøst for Tokyo. Anlegget drives som pumpekraftverk for kraftproduksjon fra to reservoarer.
Installert effekt er om lag 675 MW, og anlegget drives av selskapet Electric Power Development Company. Miyama-demningen er en betongdam, og demmer opp det øvre og største reservoaret for kraftstasjonen. Det nedre reservoaret er et kraterreservoar i betong.
Dager i transitt

Handling

I løpet av noen kalde og rå senvinterdager med New York på sitt gråeste og tristeste gjennomlever en ung norskættet amerikaner en akutt oppblomstrende identitetskrise. Han er født og oppvokst i norsk innvandrermiljø i Bay Ridge, Brooklyn, den skandinavisk pregede delen av New York. Han er ferdig lærerutdannet, men har lenge nølt med å skaffe seg jobb. Temperamentsfulle, italiensk-ættede Maria har nettopp flyttet fra ham, og eneste holdepunkter i øyeblikket er Manhattans barer og moren i Brooklyn. For å finne tilbake til sine røtter planlegger han en reise til Norge – en reise det aldri blir noe av. Gjennom tilbakeblikk og nåtidsscener følger vi i noen hektiske døgn hans identitetskrise, hans nasjonalitetsproblemer, vanskeligheter i forholdet til Maria, til morgen og til vennen. Krisen topper seg i en T-banevogn i en mørk tunnel et sted dypt under East River – under en av metropolens beryktede strømstanslammelser.
Fotballklubben Bodø/Glimt i 2012

Bodø/Glimt 2

Reservelaget til Bodø/Glimt spiller i 2012 i 3. divisjon fotball for herrer, avdeling 11. Laget vant avdelingen med 53 poeng, men fikk ikke lov til å spille i 2. divisjon i 2013 fordi førstelaget ikke kvalifiserte seg for Tippeligaen 2013.
Sishui

Sishui (kinesisk: 泗水县; pinyin: Sìshuǐ Xiàn) er et fylke i provinsen Shandong i Folkerepublikken Kina. Det ligger under byprefekturet Jining.
Befolkningen i 1999 var på 590 326.

Kulturminner

Bian-broen (卞桥, Biànqiáo) ble i 2006 oppført på listen over kulturminner i Folkerepublikken Kina.

Samferdsel

Kinas riksvei 327 løper gjennom området. Den fører Heze i Shandong til Lianyungang i Jiangsu.
Den kinesiske østjernbanen

Den kinesiske østjernbanen (russisk: Китайско-Восточная железная дорога, КВЖД – Kitajsko-Vostotsjnaja zjeleznaja doroga, kinesisk: 东清铁路; fra august 1945 kalt Den kinesiske Changchun-jernbanen, og fra 1953 Harbin-jernbanen) er en jernbanelinje i det nordøstlige Kina. 
Den ble bygget mellom 1897 og 1903 som den sørlige grenen av Den transsibirske jernbanen, og knyttet Tsjita til Vladivostok og Port Arthur. Jernbanen gikk gjennom Mandsjurias territorium, men var russisk eiendom. Jernbaneselskapet hadde hovedkontor i Harbin.
Den 14. februar 1950 i Moskva ble det underskrevet en avtale om vennskap og gjensidig bistand mellom Sovjetunionen og Folkerepublikken Kina, som blant annet innebar at eierskapet til jernbanen ble overført til kineserne. Overføringen ble gjennomført i 1952, og med det var det russiske kapittelet i Den kinesiske østjernbanen avsluttet.
Akkedere

Akkedere er et uttrykk for å ha drøftinger (om), diskutere, i dens forlengelse også forhandle eller prute, gjerne i en litt opphetet stemning. Det er det samme som ordet akkordere (til norsk fra fransk, igjen avledet fra latinske accordare, «bli enige om»), i tilsvarende betydning, forhandle, treffe avtale. Substantivformen akkedas forekommer også i litteraturen, vanligvis i folkelivsskildrende sammenheng, og har tilsvarende betydning, drøfting, trette.
Den mest kjente bruk av akkedering, finnes i «Eg gjette Tulla» der «akkederinga vart'kje lang» og utbyttet heller magert. Akkedas benyttes i skillingsvisen «Akkedas mellom Mann aa Kjæring, uti Grevskape».
Jim Ward

Biografi

Han flyttet som elleveåring til Colorado. I 1967 var han en smykkemaker med egen butikk i New York. Han meldte seg inn i «New York Motorbike Club», en homofil BDSM gruppe, hvor han eksperimenterte med kroppspiercing. Han flyttet så til Colorado hvor han meldte seg inn i «Rocky Mountaineer Motorcycle Club» og fortsatte sin eksperimentering av kroppspiercing, nå spesielt intime piercinger. I 1973 flyttet Ward til West Hollywood (et homofilt strøk i Los Angeles). Der møtte han Doug Malloy og Fakir Musafar, som sammen utviklet de grunnleggende metodene for moderne piercing. I 1975 brukte Ward hjemmet sitt som piercing-studio, og ble anerkjent i det homofile miljøet. I 1977 startet Ward piercingmagasinet Piercing Fans International Quarterly, også kalt PFIQ. 17. november 1978 åpnet Ward sitt piercing-studio butikk i West Hollywood. Etableringen regnes som den første av sin type  , som start på kroppspiercing industrien, i USA.
Susanne Guttorm

Liv og karriere

Guttorm ble født i Karasjok og bor i Oslo, hvor hun tar utdanning for å bli bygningsingeniør. Hun er medlem av det samiske samfunnet i Norge. Hun studerte ved Oslo Metropolitan University. Hun liker sport og trening.

Frøken Norge 2018

Guttorm ble kronet til Frøken Norway 2018. Hun etterfulgte Frøken Norge 2017, Kaja Kojan fra Akershus.

Miss Universe 2018

Guttorm representerte Norge i Miss Universe 2018 konkurransen i Bangkok, Thailand.
Chasmogenus

Utseende

Små til middelsstore, ovale, blankt svarte vannkjær. Palpene er lange og tynne, mye lengre enn de spinkle antennene med en løs, tre-leddet klubbe.

Levevis

Chasmogenus-artene lever i vegetasjonsrike ferskvann.
Belgrade (Maine)

Geografi

Ifølge United States Census Bureau har kommunen et totalt areal på 150,04 km² hvorav 111,99 km² er land og 38,05 km² er vann. Belgrade Stream har sitt utspring i Belgrade.
Kommunen krysses av veiene Maine State Route 11, 27, 135 og 225. Den har grense til kommunene Smithfield i nordøst, Oakland og Sidney mot øst, Manchester og Readfield mot sør, Mount Vernon mot sørvest og Rome mot nordvest.
EM i turn for kvinner 1987

Det 16. europamesterskapet i turn for kvinner ble arrangert i Moskva i 1987.
Daniela Silivaş ble mesterskapets store profil, på hjemmebane; hun vant mangekampen og tre av fire apparatgull. Hun fikk 10 blank i frittstående både i mangekampen og apparatfinalene. 
For Norge deltok Helen Østreng, Ragnhild Jeen og Hanne Veibu, disse kom på 48.-, 49.- og 68.-plass med hhv. 35,750, 35,500 og 32,800 poeng.
Mesna Islandshest Senter

Mesna Islandshest Senter (MIS) er en rideskole i Mesnalia, som ligger i Ringsaker kommune. Det tar ca. en halv time å kjøre dit fra Lillehammer. Det ligger nede ved Sør-mesna, nær Bergundhaugen. Det er bare islandshester der.

Hestene

Det er veldig mange hester på MIS! Om sommeren er det opp mot 60 stk, men det er bare ca. 35 "vinterhester". Det er mange rideskolehester, og mange privathester.
Det er flest vallaker der, men det er en del hopper også, også er det en hingst.

Rideturer, kurs og leirer

Det arrangeres rideleir og treningsleir hver sommer, og omtrent hver helg er det rideturer. Det er også flere ridekurs i året, alle sammen med flinke instruktører.
Håndball under Sentralamerikanske og karibiske leker 1993

Håndball under Sentralamerikanske og karibiske leker 1993. Håndball var en av flere sporter i de syttende sentralamerikanske og karibiske leker som ble arrangert i Ponce på Puerto Rico i perioden 19. til 30. november 1993. Det var første gangen som håndball var med i de sentralamerikanske og karibiske leker. Det var to turneringer, en for menn og en for kvinner, Cuba vant begge.
Emma Härdelin

Liv

Hun er datter av felespilleren Thore Härdelin og kommer fra en familie med flere kjente folkemusikere. Emma Härdelin vokste opp i Kluk i Jämtland og Delsbo i Hälsingland. Hun lærte svensk folkesang hos Maria Röjås på folkehøyskolen i Malung.
I 1993 ble hun fast vokalist i det svenske folkrockbandet Garmarna og fra  1995 i folkemusikktrioen Triakel. I tillegg har hun deltatt i ulike prosjekter.